ለደቡብ ሱዳን ግጭት መፍትሄ ለመሻት ኢትዮጵያ እየጣረች ነው
 በቅርቡ በደቡብ ሱዳን  የመፈንቅለ መንግስት ሙከራ  ተካሂዶ መክሸፉ ከተገለፀ በኋላም በአገሪቱ ግጭት ቀጥሏል ። በቀድሞው በአገሪቱ ምክትል ፕሬዚዳንት ታማኞችና በመንግስት ወታደሮች መካከል  እየተካሄደ ባለው ግጭት  እስካሁንም  በ100  የሚቆጠሩ ሰዎች መሞታቸው ነው የተነገረው።የኢፌዴሪ  የውጭ  ጉዳይ  ሚኒስቴር  እንዳስታወቀው በኢትዮጵያ  የተመራ  የምስራቅ አፍሪካ  የልማት በይነ መንግስታት /ኢጋድ/  አገራት  ወደ አገሪቱ  ቡድን በመላክ  ለመፍትሄ  ንግግር  ጀምረዋል። የኬንያ፣ኡጋንዳና ጅቡቲ የውጭ ጉዳይ ሚኒስትሮችን የያዘውን የልዑካን ቡድን የሚመሩት ዶክተር ቴድሮስ አድሃኖም ከደቡብ ሱዳኑ ፕሬዘዳንት ሳልቫ ኪር ጋር ውጤታማ ውይይት ማድረጋቸውን ተናግረዋል። ዶክተር  ቴድሮስ  ማምሻውን ከደቡብ ሱዳን ፕሬዚዳንት ሳልቫ ኪር ጋር ቡድኑ መወያየቱንና  መልካም ምልክቶች መኖራቸውን ተናግረዋል።ደቡብ ሱዳን  ያጋጠማትን  ችግር በፖለቲካዊ መፍትሄ እንድትፈታም ኢጋድ ያሉትን  መንገዶች ሁሉ ተጠቅሞ  ድጋፍ እንደሚያደርግም ማረጋገጣቸውን ኤፍ ቢ ሲ ዘግቧል።